Pretoria-vloede: Man se liggaam in voertuig gevind  (Foto: ER24) Nooddienste het die naweek op verskeie noodsituasies gereageer ná voorvalle van oorstromings nadat swaar reën oor Pretoria uitgesak het. Die liggaam van ŉ man is Sondag in sy voertuig in die Hennopsrivier in Clubview, Centurion, gevind. “Dit is onbekend hoe die voertuig in die rivier beland het, maar twee verbygaande fietsryers het dit opgemerk en hulp ontbied met die vermoede dat die bestuurder steeds binne vasgekeer was,” het Ross Campbell, woordvoerder van ER24, gesê. Polisieduikers, nood- en reddingswerkers en paramedici van ER24 was op die toneel en talle pogings is aangewend om by die voertuig in die kolkende water uit te kom. “Teen net voor 13:00 het die duikers saam met GPG Rescue daarin geslaag om die liggaam van ‘n man uit die voertuig te verwyder. Paramedici van ER24 het die man op die toneel dood verklaar.” Nog talle ander mense is in Centurion uit hul motors gered nadat dit in vloedwater vasgeval het. Talle paaie en laagwaterbrûe in Centurion het oorstroom en volgens Charles Mabaso, woordvoerder van die Tshwane-nooddienste, is verskeie voertuie op laagwaterbrûe vasgekeer. In Irene het bome omgeval en is paaie beskadig. Water stroom deur ‘n informele nedersetting in Mamelodi, Pretoria. (Foto: Tshwane-nooddienste) In Montanapark en Doornpoort het huise oorstroom, maar daar is geen beserings of sterftes aangemeld nie. In Colbyn en Wonderboom-Suid het daar ook bome omgeval. Verskeie reddingsoperasies is oor die naweek van stapel gestuur. In Boschkop is twee mense uit hul motor gered nadat dit in vloedwater beland het terwyl ŉ man uit ŉ boom gered is in Donkerhoek. In Olympus is ŉ man uit sy motor gered en in ŉ kritieke maar stabiele toestand na die Unitas-hospitaal geneem vir verdere behandeling. In Mamelodi is sowat 800 mense geraak deur die swaar reën en oorstromings. Mense is na tydelike skuilings geneem terwyl talle mense van die dakke van hul huise gered is. In sommige gevalle het inwoners egter geweier dat reddingswerkers hulle help. Volgens die Suid-Afrikaanse Weerdiens is reënval van tussen 100 mm en 160 mm in dele van Pretoria aangeteken.